text: Boesen overvejer EM-afbud
  31 december 2011 kl. 12.28
  Herrelandsholdets hårdtskydende profil har problemer med sin skudarm og overvejer et afbud til EM i Serbien.
  Lasse Boesen har flere gange reddet det danske håndboldlandshold ved de store slutrunder.
  Men den hårdtskydende KIF Kolding-spiller har problemer med sin skudarm og overvejer et afbud til Ulrik Wilbeks trup til EM i januar.
   - Det er tydeligt at se, at jeg ikke er 100 procent. Hverken min arm eller formmæssigt. Så vi tager en evaluering i landsholdslejren, hvor vi mødes på søndag. Så må vi se, om jeg skal med, siger Boesen til B.T.
  For godt to måneder siden brækkede han armen i en kamp i Herre Håndbold Ligaen. Alligevel blev det næsten til fuld spilletid i KIF Koldings
  nederlag fredag aften til AG København.
   - Det er ikke så meget bruddet, der er problemet. Det er håndledet, som jeg også har fået et riv i. Og så skulderen efter at jeg har haft armen i gips i 90 graders vinkel i flere uger, fortæller Lasse Boesen.
  Boesen skal føle sig parat til at hamre sine hårde skud af sted, hvis han skal tage med til slutrunden i Serbien.
   - Ved en slutrunde er man nødt til at kunne være der. Og hvis jeg ikke kan se, at jeg kan være med til at slå Serbien på deres hjemmebane,
  så kan jeg ikke se, at jeg skal tage med, fastslår han.
  EM spilles fra den 15. januar og to uger frem.
  